Tannie Hilda – toortsie.com
Oktober 9, 2019 Oktober 9, 2019 ~ Toortsie
Daar in die demensieafdeling is ‘n tannie, sy het ‘n ander naam, maar om haar identiteit te beskerm, noem ek haar tannie Hilda. Ek is mal oor haar.
Die eerste oomblik toe ons mekaar sien, staan sy op, haar gesiggie straal van vreugde. ‘Sjoe, maar jy is mooi! Jy is pragtig.’ So praat sy aanmekaar en gou-gou het ek besef alles maak nie sin wat sy sê nie, maar dit maak ook glad nie saak nie. Ons speel sommer saam en daar waar sy gaan met haar geselsies, daar gaan ons saam. ‘Hier is ons almal net lief vir mekaar’, vertel sy opgewonde.
Hoekom ek van tannie Hilda vertel? Ek sou haar darem graag as jonger vrou wou ken, ek dink sy was ‘n fees, ‘n bolletjie energie, iemand wat mense oplig. En dís wat vir my wonderlik is, dat die demensiesiekte wat soveel van ‘n mens steel, nog nie haar vrolike en positiewe gees gesteel het nie.
Ek glo met my hele hart dat dit vir die verpleegsters en ander personeel wat daar werk, lekker is om met haar te werk. Selfs nou nog versprei sy positiewe energie waar sy gaan.
Niemand weet wat vir ons voorlê nie, watter pad ons nog moet loop nie. Ek weet ook nie of dit dalk my voorland is nie. Al wat ek kan vra is dat ek ook soos tannie Hilda, enduit positiewe energie sal versprei en mense om my sal opbou. Soos sy steeds doen, want dit is in haar natuur.
Tannie Hilda, ek salueer vir tannie!
Posted in #Afrikaans	demensie
‹ PreviousWysheid en die grysheid
Next ›Wanneer die wilskrag laag is
15 thoughts on “Tannie Hilda”
Oktober 9, 2019 om 2:22 nm
Sy klink defnitief soos ń mensie wart gesalueer moet word.
Oktober 9, 2019 om 7:09 nm
Te oordeel aan waar my Pa woon, wonder ek hoeveel demensie van medikasie afkomstig is…… Ek het tekens gesien wat dui op onnodige dosering. Dit laat my dink aan my dogter wat bedwelmd tuisgekom het van die dagmoeders af, selfs by ‘n geregistreerde kleuterskool. Hulle is Vallergan Forté of so-iets gevoer.
Oktober 9, 2019 om 7:58 nm
Oktober 9, 2019 om 8:19 nm
Dit is nogal, ja. En mens moet maar met een oog om die hoek loer. Snags ook.
Oktober 9, 2019 om 8:37 nm
Ek voel regtig dat Suideroord mooi na my mense kyk.
Oktober 9, 2019 om 9:05 nm
Ek is seker dat die meeste nogal goed vaar, daar is wel uitsonderings. Ook ‘n program iewers oor die radio het verwys na wanaanwending van medikasie. Veral as oumensies se tonge begin uithang, kan mens maar vrae begin vra. Dis soms ‘n newe-effek van kalmeermiddels.
Oktober 9, 2019 om 9:26 nm
Ek sal onthou. 😊
Oktober 9, 2019 om 9:27 nm
Dan is jy nog oukei….:)😉
Oktober 9, 2019 om 9:32 nm
My onthougied werk juis nie so lekker nie en ek us baie bang dat hulle voel om my sommer daar te hou as ek daar kuier! 😳 Maar ek en tannie Hilda sal die pop saamroee daar, dié moet jy weet!
Oktober 9, 2019 om 9:52 nm
Hehehe dis reg, kaalvoet oor die Drakensberg! 💯
Oktober 9, 2019 om 10:02 nm
Nooit! Ek het in die Kaap agtergebly! 😁
Oktober 10, 2019 om 4:50 vm
Oktober 9, 2019 om 7:11 nm
Ek het ‘n regte Tannie Hilda geken wat net so was, hulle het haar ‘n ander naam genoem. Ongelukkig is sy nie meer met ons nie. Wonder soms hoe hulle haar vlerke gevou het om haar in die kis te kry. Mis haar.
Oktober 19, 2019 om 12:34 nm
My tannie ook nou met agresiewe dementia gediagnoseer…so hartseer
Ai dis regtig erg.
596 432 ste persoon wat hier inloer! Baie dankie en welkom! Hoop jy loer weer in.